Curriebeker: WP kry volpunte teen Pumas | Maroela Media
Evan Roos is as speler van die wedstryd aangewys (Foto: Evan Roos/Facebook)
Die Westelike Provinsie het Sondagmiddag die moedige Pumas 37-23 in die Mbombela-stadion geklop en vyf Curriebeker-ligapunte ingesamel. WP-ondersteuners kan weer glimlag nadat die span Woensdag flou vertoon het in sy nederlaag van 38-21 teen die Vrystaat Cheetahs.
Die eerste helfte in Nelspruit was 'n taai tweestryd en die rustydtelling was 16-10 in die besoekers se guns.
Albei spanne het gevaarlik gelyk met die bal in hand, maar talle hanteerfoute aan albei kante het belowende bewegings skipbreuk laat ly.
Die tweede helfte was 'n heel ander storie. Die WP het met meer vryheid gespeel en die bal wyer geslinger. Die Kaapse span het drie drieë teenoor die Pumas se twee in die tweede helfte gedruk. 'n Drie van Eddie Fouché vir die Pumas in die 83ste minuut het die telbord beter laat lyk vir Jimmy Stonehouse se span.
WP-losskakel Tim Swiel was die generaal wat die Kaapse span op die voorvoet geplaas het. Hy het 17 van sy span se punte aangeteken wat drie strafskoppe insluit. Hy het al vier van sy span se drieë verdoel. Tristan Leyds het twee drieë vir die wenspan gedruk. Een daarvan was 'n dwarsskop van Swiel naby die doellyn wat hy uit die lug geraap het en agter die doellyn gaan neersit het.
Die WP se opwindende agsteman 21-jarige Evan Roos het weer uitgeblink met sy dartellopies. Hy is beloon met 'n drie onder die pale en as speler van die wedstryd aangewys. Roos speel ook flank en slot en behoort 'n aanspraakmaker te wees vir Springbokgroep vir die Wêreldbeker-toernooi in Frankryk oor twee jaar.
Kan Evan Roos nie nou al Saterdag teen die British en Irish Leeus speel nie? Kan nie slegter speel as Kwagga nie!